CELEX: 32018D0824
Language: bg
Date: 2018-06-04 00:00:00
Title: Решение за изпълнение (EC) 2018/824 на Комисията от 4 юни 2018 година за прекратяване на антидъмпинговата процедура по отношение на вноса на феросилиций с произход от Египет и Украйна

5.6.2018   
            
            
               BG
            
            
               Официален вестник на Европейския съюз
            
            
               L 139/25
            
         РЕШЕНИЕ ЗА ИЗПЪЛНЕНИЕ (EC) 2018/824 НА КОМИСИЯТА
   от 4 юни 2018 година
   за прекратяване на антидъмпинговата процедура по отношение на вноса на феросилиций с произход от Египет и Украйна
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 9, параграф 1 от него,
   като има предвид, че:
   A.   ЗАПОЧВАНЕ НА ПРОЦЕДУРАТА
   
   
               (1)
            
            
               На 2 август 2017 г. Европейската комисия („Комисията“) започна антидъмпингово разследване по отношение на вноса на феросилиций с произход от Египет и Украйна и за тази цел публикува известие за започването ѝ в Официален вестник на Европейския съюз (2).
            
         
               (2)
            
            
               Разследването започна след жалбата, подадена от Euroalliages („жалбоподателя“) от името на четирима производители от Съюза, а именно Ferropem, Ferroatlántica SL, OFZ и Huta Laziska SA, представляващи повече от 90 % от общото производство в Съюза на феросилиций. Жалбата съдържа prima facie доказателства за наличието на вредоносен дъмпинг, които бяха счетени за достатъчни, за да дадат основание за започването на процедура.
            
         
               (3)
            
            
               Комисията уведоми жалбоподателя, известните производители износители в Египет и Украйна, известните вносители и ползватели, както и всички други страни, за които е известно, че са засегнати, както и представителите на Египет и Украйна за започването на разследването. На заинтересованите страни беше предоставена възможност писмено да изложат становищата си и да поискат изслушване в срока, указан в известието за започване на процедурата.
            
         
               (4)
            
            
               Между декември 2017 г. и февруари 2018 г. бяха проведени контролни посещения в помещенията на четиримата производители от Съюза, на оказалите съдействие производители износители съответно в Египет и Украйна и на един оказал съдействие свързан вносител в Съюза.
            
         Б.   ОТТЕГЛЯНЕ НА ЖАЛБАТА И ПРЕКРАТЯВАНЕ НА ПРОЦЕДУРАТА
   
   
               (5)
            
            
               По електронна поща на 27 февруари 2018 г. жалбоподателят уведоми Комисията, че оттегля жалбата си.
            
         
               (6)
            
            
               В съответствие с член 9, параграф 1 от основния регламент при оттегляне на жалба процедурите могат да бъдат прекратени, освен когато прекратяването не е в интерес на Съюза.
            
         
               (7)
            
            
               При разследването не бяха представени съображения, които да сочат, че такова прекратяване би било в противоречие с интереса на Съюза. Поради това Комисията сметна, че настоящото разследване следва да бъде прекратено.
            
         
               (8)
            
            
               Заинтересованите страни бяха съответно информирани и им беше предоставена възможност да изразят становището си. В Комисията обаче не постъпи становище, което би било в потвърждение на това, че подобно прекратяване няма да е в интерес на Съюза.
            
         
               (9)
            
            
               Поради това Комисията стигна до заключението, че антидъмпинговата процедура по отношение на вноса в Съюза на феросилиций — феросплав, съдържаща тегловно 20 % или повече, но не повече от 96 % силиций и 4 % или повече желязо, с произход от Египет и Украйна, следва да бъде прекратена без налагане на мерки.
            
         
               (10)
            
            
               Настоящото решение е в съответствие със становището на Комитета, създаден с член 15, параграф 1 от основния регламент,
            
         ПРИЕ НАСТОЯЩОТО РЕШЕНИЕ:
   Член 1
   Прекратява се антидъмпинговата процедура по отношение на вноса на феросилиций — феросплав, съдържаща тегловно 20 % или повече, но не повече от 96 % силиций и 4 % или повече желязо, с произход от Египет и Украйна, понастоящем класиран в кодове по КН 7202 21 00, 7202 29 10 и 7202 29 90.
   Член 2
   Настоящото решение влиза в сила в деня след деня на публикуването му в Официален вестник на Европейския съюз.
   
      Съставено в Брюксел на 4 юни 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 176, 30.6.2016 г., стр. 21.
   
      (2)  ОВ C 251, 2.8.2017 г., стр. 5.